पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर। शहर की आबो-हवा साल-दर-साल खराब हो रही है। कारण, बढ़ते प्रदूषण से बिगड़ता पर्यावरण है। एक दशक में तेजी से हुए विकास के चलते कई क्षेत्रों में खुली जमीन पर आवासीय सुविधा के लिए कांक्रीट के जंगल तनकर खड़े हो गए हैं। आदमी की जरूरत और अपने घर का सपना पूरा करने के लिए, कांक्रीट की इमारतें जरूरी हैं, पर इसके साथ ही स्वस्थ रहने और जीने के लिए उतना ही शुद्ध हवा-पानी भी चाहिए।
शहर के हालात और तमाम आंकड़े बताते हैं कि जरूरतों को पूरा करने के लिए प्राकृतिक संसाधनों का दोहन जिस तेजी से हो रहा है, उस तेजी से उसकी भरपाई नहीं की गई। मसलन, सड़कों को चौड़ा करना था, सो उनके किनारे खड़े पेड़ काट दिए गए। कॉलोनियां बसानी थीं, सो समतल जमीन से लेकर पहाडिय़ों तक पर प्लॉट काट दिए गए। दोनों ही स्थितियों में हवा में ताजगी भरने वाली हरियाली विकास की बलि चढ़ी। इसकी भरपाई के लिए जो इंतजाम किए गए, उनमें हरियाली लगी पर कागजों और आंकड़ों में ही रही। भला आंकड़ों से कैसे सुधरेगा पर्यावरण, कहां से मिलेगी ताजी हवा? बीते तीन साल में शहर की हवा में नाइट्रोजन ऑक्साइड गैस की मात्रा 20.78 से बढ़कर 28.76 माइक्रो ग्राम प्रति नार्मल क्यूबिक मीटर हो गई है।
कागजों में बढ़ी हरियाली
बीते पांच साल में शहर में हर साल लगभग दस हजार पौधे हरियाली के लिए लगाए गए। नगर निगम के उद्यान विभाग के अधीक्षक मुकेश बंसल की मानें तो इनमें 50 फीसदी पौधे आज भी हरियाली बढ़ा रहे हैं। हालांकि इससे पहले भी पौधरोपण अभियान चलता रहा है, पर उसमें लगाए गए पौधों की संख्या सिर्फ डेढ़ से दो हजार तक सीमित थी। सरकारी आंकड़ों के हिसाब से एक दशक में शहर में 30 से 35 हजार पेड़ बढऩे चाहिए थे, जबकि जमीनी हकीकत इसके उलट है।
काट दिए गए 700 से 800 पेड़
पिछले तीन-चार साल में हरियाली वाले क्षेत्रों, रेसकोर्स रोड, गांधी रोड, गोला का मंदिर, मोतीमहल, एबी रोड, हुरावली, कोटेश्वर रोड, एमएलबी रोड सहित कुछ अन्य मार्गों पर 700 से 800 पेड़ काट दिए गए। ये पेड़ कहीं सड़क चौड़ी करने की भेंट चढ़े तो कहीं विकास की किसी और योजना के नाम पर। इनसे हुई क्षति को पूरा करने के लिए पौधे लगाए गए लेकिन उनकी ग्रोथ नहीं हो पाई। निगम के सेवानिवृत्त पार्क अधीक्षक रहे केके जैन के मुताबिक, पौधों की ग्रोथ न होने का कारण जनता का सहयोग न मिलना है। इसके साथ ही कहीं न कहीं विभागीय लापरवाही भी है।
डेढ़ गुना हुआ कचरा
एक दशक में शहर में तेजी से नई कॉलोनियों का विकास हुआ। इनमें 525 कॉलोनियों को तो निगम और जिला प्रशासन अवैध ठहरा चुका है। इनमें अधिकतर कॉलोनियों का विकास उस जमीन पर हुआ, जहां पेड़ पौधे थे या फिर फसलों की हरियाली। इसके साथ ही पहाडिय़ों पर हरियाली की जगह आबादी है। शहर में रोजाना निकलने वाले कचरे की मात्रा नगर निगम के रिकार्ड के मुताबिक 250 टन हो चुकी है, जबकि चार साल पहले 125 से 150 टन थी। इस तरह कचरा भी पर्यावरण को प्रभावित कर रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn